khistorydata/jeongjo-sjw-relations huggingface dataset:
정조 19년 · 목
左議政兪彥鎬曰臣愚昧疏忽向筵下敎不能領會仰對之辭萬萬顚錯同入筵中者退而言之始覺其誤悚恧靡措及承前後批旨曲荷包容之恩雖不敢更事煩瀆冒沒登筵而無知妄作隨事舛謬早賜斥退俾免大何是臣區區之願也子曰過矣過矣旣往之事何必提起彥鎬曰進宴旣有待秋成擧行之命矣自入此月群情之顒望一日爲遲且擧行之節自多預加經紀者不可不及今稟旨僚相禮官姑未及求對而輿情所同不敢遲待玆以仰達矣予曰予之所以顒企豈待卿等之言乎但慈心恒自謙謙當初待秋之敎亦出姑徐之意而及到秋來又未承許敎且慈殿換節之際每以動作爲難徐徐仰請若蒙允許雖至深冬亦無不可矣予曰設都監時吏胥例以閑散差出矣曾於戊戌徐判府慮其科外料布之費創出各司實吏兼差之規故其後每都監借名分差之類仍作加出之階轉輾襲謬流弊至此其害豈止於閑散吏若千料布乎行司直沈頤之曰刑漢兩司書役浩煩加此中書寫名色恐不可盡數際去矣予曰先朝定額外雖一人豈可加差實吏中能書者兼差書寫之役有何不可乎行司直徐有隣曰外方吏胥之多爲弊及甚於京司亦使定額無至過濫則庶爲矯捄之一端矣予曰使各道道臣知悉此意以爲自下變通之地好矣予曰日前予以無隱之意俯詢而卿不能以無隱之義仰對卿令老白首矣何未祛少年時心乎易直子諒雖是好題目而在卿或過分數今又有目下事詢及者一是一非卿其卞別以奏崔獻重予何嘗愛惜而假借之乎但李義弼之疏萬萬駭然名以袞闕陳疏則無論言之當否只當翕受優奬而已設如義弼之言渠輩眞爲邪學而隱然歸咎於君上在淸朝來諫之道不當深罪況不必如是看乎大抵學術之邪正有關世道之汚隆則挽回世道之責惟在人主之端本以此說去陳勉君德何所不可且其書之東來已近二百年多爲數十種而未聞有一人爲此學者不先不後始盛於今日此蓋由於正學之不能講明此輕則彼重自然之勢也太陽方中星月不能見元氣方壯疾疹不能作惟彼邪學之盛亦氣運之所關則其所闢廓之道豈非在上之責乎崔獻重之疏挾雜與否姑無論斷以凶憯律以拿鞫此路一開豈復有以言進者哉田錫之焚稿魏徵之抗言各隨其人而不同無論其言之如此如彼論以責難之義則何事獨非責難乎於此而加之罪焉則是設法而禁言也後之視今者將謂何如也崔獻重昨日疏批可見予意卿未及見乎命承旨取來展讀彥鎬曰臣見崔李兩疏之後竊有私量于中者不待聖問而已欲一陳矣夫責難於君四字卽萬世爲人臣者所以藉手事君之資也責難者以君德闕遺邊陳戒匡格之謂也若就今日朝廷言之雖以殿下之聖豈無一二事過中之擧可以讜論極言哉至於扶正斥邪臣等之所嘗欽仰於聖學之卓越千古者也令彼邪學之熾盛自有貿來其書者有傳習其事者而及謂之導率之不盡其方則此豈影響之或近意慮之或到哉彼獻重之疏論以責難之參臣則決知其相及也苟究其旨意謂之憤痛可也謂之駭惡可也此時在言職者豈可無一言卞明恬然視之以彼亦言者而不之斥乎至於李疏之擬律雖曰過當而若其本意則豈有他哉臣於此事直就事理上論之何敢有彼地偏係之心而投之有北之典竊以爲萬萬過當崔獻重之獎用臣固仰我聖上容諫之量而言得其當然後賞得其中不問其言之何如直擢薇院之長官亦豈官惟其人之義乎予曰此等處何必拘官方欲施獎用之典有此擢除矣李義弼素知其疏拙之人而今番事則誠駭然矣人見各自不同若以獻重之言謂不當如是說去則曰是曰非請施輕典有何不可而直欲驅陷至此乎一賞一罰予則自以爲得當而一提學之箚有若學卿之近日法門囫圇糊塗兩邊說去崔亦不深斥李亦不欲罪其意槪以爲以言爲名者一竝不可罪也云爾此可成說乎俄於批旨有曰義利猶不可雙行王覇猶不可竝用且以伊川不讓他第一等之訓諭之今日上下之自居皆以第一等自期則何事不可諫而何言不可容乎無論如此如彼捄今之弊豈非廟堂之責乎卿之今日所秦亦如向日所奏崔疏不以爲是而亦不害優容李疏亦不以爲是內但不可投竄云者終不能脫出舊套矣彥鎬曰聞新溪縣令徐洛修情理與趙鎭宣無異云道臣昨已狀罷而一移一罷恐涉如何矣子曰趙鎭宣以故重臣之故用特異之例矣豈可每每用此爲例但情理則同而一邑互換亦不無斑駁之嫌都政前後自吏曹收敍除送一邑好矣彥鎬曰勅需財用預講拮据之策待秋成稟定事曾有下敎故玆以仰稟矣予曰後日次對稟定可也予曰日前趙鎭寬入侍時筵說與予所云云有異故當該注書使內閣論罪矣若使鎭寬聽予言亦如注書之所記則其可乎大抵朝廷有一難進易退之人勝似數十輩之登庸鎭寬此擧予固當成美之不暇豈可縛束維持爲哉但其情地與金昌協李縡所處大有異焉有不可遽爾決歸而旣言長往竟不能退則恐爲兩截人故初不賜批於其疏使之持去者蓋不欲頒布朝紙矣向日筵中以兩未字爲喩一未字故重臣自期不至於是故謂有未卒之志也一未字初不索言卿果能領會否彥鎬曰臣亦未之仰認矣予曰所發不能含蓄予之病也然藏在中心者不得不言蓋亦出於無隱之義也予之不許批於鎭寬疏者卽恐負翟黑子之意也翟黑子爲誰卽金奉朝賀也宰臣之父再昨年議其伸雪也奉朝賀以爲殿下豈或忘之乎云云忘之爲言卽指乙未冬大政也其時李潭則每於政汪陰扶善類先自卿被其薦引及其冬政故重臣固爲人所欺而翔雲輩果何從而出乎予則知其心之不然而執跡而論人孰恕之奉朝賀之於此等處信口說去無少顧惜者卽其長處也亦有恃於予也蓋於當年衆論喧騰幾不免於人鬼關頭適有西營事出較量輕重無寧彼勝於此故因此決遣堇得無事而右相以其時判義禁擬律也下一準字遂得傳輕使其家人得知此狀似當讎及爲恩矣予於此家前後曲庇全保之意蓋如是矣奉朝賀則知其事也故向者之言如是其直切予則知其心也故畢竟費辭伸雪而人之知其終始者孰不如奉朝賀之云然則故重臣之罪名雖已伸雪故重臣之情志猶可謂未暴也予於奉朝賀强咈其言而特命伸雪又於趙鎭寬視若無故而遂許潔退則怨則任彼恩則歸予予豈負奉朝賀乎大略如此此所以情志之未暴事功之未卒謂之兩未字者也鎭寬旣聞之後似不敢言他而向日筵諭似未及諦聽今日諸宰退而詳傳無敢更爲懸頉於備局秋曹之公座可也予曰吏判進前都政何日爲之耶吏曹判書尹蓍東曰嶺南殿最入來後開政事曾有成命褒貶昨已啓下而宮享在近不敢入稟矣予曰過齋後九日十日間爲之可也予謂彥鎬曰曾以江華沿路三邑吏民等施惠事有所下敎矣畿伯再昨入侍而適値紛擾未及詢問況沁都以保障重地尤宜軫恤出與僚相相議草記可也非徒吏民爲然陽川縣令聞甚可矜吏判知之都政如有當窠陞遷好矣副校理金履喬進奏曰向者崔獻重之疏殿下以來諫之念翕受之量至有諫長超擢之擧而今於賓筵可否之論又引程子勿讓第一等之語以爲開廣言路之道臣請以君臣吁咈第一等之義仰陳焉非堯舜不陳卽古人責難之道而伯益未嘗以有苗之頑歸累於舜德之不敷伊尹未嘗以葛伯之不祭謂由於湯敬之未躋是豈虞商之除所以責難者猶未得第一等義而然哉誠以陰谷之自阻不可歸咎於陽春理勢然耳今此邪學之阻化有甚於苗葛而獻重之疏全篇旨意必欲歸累於君德上者抑獨何意夫所謂邪學其來也不知自何其習也潛相傳誘沈昏詭秘自阻於聖明之化乃反原其致此之由而或曰酉舍之藏書或曰聖學之文勝游辭臆說隱然歸之於表不端影不直之意者豈無挾雜而然哉專以掉脫之計倡作籍重之說旨意之駭悖莫甚於此況其學之煽惑寔繁其徒有口皆言使獻重不斥邪學則已旣言之而於此無一明白指擧則專政之罪又安敢辭也雖以大聖人包容之德特加奬擢而實有濫賞之歎亟命還收恐合事宜李義弼之疏斥獻重雖未知遣辭之如何而身居言職見無禮於吾君思欲一言無怪乎職分之常耳投北之罰亦甚過中亦命還收似好矣予曰年老位高之人見其箚語猶未能見到第一等義理況年淺之人何足責以第一等乎予曰軍資正入侍軍資正韓用和進伏予曰久不見矣今年爲幾何用和曰六十四矣予曰當初期待不謂如是其潦倒矣自來頗自矜莊今則稍異於前矣頤之曰朝氣過涼而視朝每每太早衣襨之單裌難適於日氣之溫涼不勝區區伏慮矣予曰廟內修治之役皆已善爲耶頤之曰倚墻木皆已除去屋瓦無陰濕之慮矣
정조 19년 · 강
命刑漢兩司吏胥加出首犯堂郞依先朝受敎律名勘罪其餘堂郞施以次律加出吏胥待窠勿補
정조 19년 · 목
左議政兪彥鎬啓言頃因前左尹李漢豊所達刑漢兩司吏胥加出之弊批旨內有今廟堂査問釐正之命矣依下敎査問則刑曹所報內以爲自甲申本曹書吏四十九人書寫二人始爲定額而伊後或有以都監移差尙在額外者或有以書役繁劇一時權差而未及汰減者時存加出書吏爲十二人書寫爲七人今方一倂除汰以爲待窠陞補之地而本曹書役以書寫二人萬無擧行之路故不得已加出七人協力書役今若一體汰減則莫重入啓文書生梗必矣加出書寫七人定爲實差惠廳科布餘剩之中量給朔錢而至於色掌書吏一人掌務書吏二人額外差代其來已久以贖錢每朔給科不當以額外處之各司亦皆有此例置而勿論事甚便當云漢城府所報內以爲甲申年特敎給料之後書吏五十二人書寫一人定爲元額而如有國役則本府書吏或多移差於都監故始爲加出都監罷後亦有移來之吏此亦屬於加出而或有未陞實者本府文書亦自浩多有非書寫一人所可擔當故六房加出書寫已成流來之規而目今見存之加出吏合爲二十二人內都監移差七人及書寫六人姑爲仍存待窠塡差其外九人幷爲除汰恐合事宜云矣各司吏額皆有定數載在通編則惟當遵守不敢違越而近來或以使役浩繁至有加出之擧原窠不卽陞實加額仍襲謬例兩司時存皆爲數十人事之駭然莫此爲甚旣非一朝一夕之故則堂郞雖不可一一論勘事旣現發批敎截嚴通編外加出之數卽當一竝汰減書寫科布之額外磨鍊非所可論此後則一遵通編毋敢加出一人隨其有闕就加出中可合書寫之類次次塡允雖於書役浩繁之時皆合曹吏擧行事請嚴飭於刑漢兩司敎以刑漢兩司吏胥之別定額數另給料布卽先朝爲都民捄殘蘇苦之聖意而料布費用之出處先自御甲冑價米特許劃給其所遵守之方豈敢一分泛忽加出之名色出而所謂額外至於數十名之多當宁受敎猶不敢毀畵乃爾況先朝受敎法式乎又況其時事目與綸音何等截嚴則此而無難犯科名以法官擧措若此寧不駭痛之甚乎當該首犯堂郞依先朝受敎律名勘罪其餘堂上亦幷施以次等之律此後不遵今日之飭令又安知不若今日之不遵先朝定制乎更有犯科者加等勘罪之意添書於本事目而兩司如有揭板之文亦合添書揭板事分付至於加出之吏胥渠輩何罪一時沙汰反有乖於先朝定給料布之仁恩此則待窠次次勿補依定式充額後以其形止令該曹該府草記
정조 19년 · 강
命吏曹參判黃昇源催促上來
정조 19년 · 목
左議政兪彥鎬啓言都政不遠而吏曹參判黃昇源聞方在外云請催促上來從之
정조 19년 · 강
命湖南道帥臣釐改莞島甫吉島所納右水營柴炭之弊
정조 19년 · 목
左議政兪彥鎬啓言前因湖南慰諭使徐榮輔書啓莞島甫吉島右水營所納柴木炭矯捄之策論理執來後稟處之意覆啓行會矣全羅前監司李書九所執枚擧該水使所報以爲該營柴木炭價初無磨鍊而一朔所用三千餘束之柴二十餘石之炭輪回責徵於兩處殘鎭已極悶然而以此前後狀聞非止一再尙未究竟又以沿海各邑分還空石限三萬立劃下之意具由馳啓亦未蒙允無論營邑柴炭之資民結擔當便是通行之規苟欲依他例變通勢將從民結責應而創出無前之役有非本營之壇自輕議云各道營閫皆有柴價磨鍊而獨於湖南右水營無此式例使兩鎭擔當者似由於松田茂密之時柴政不難之致而今者兩鎭之弊旣至於此則當有矯捄之道而慰論使還穀劃給之請該道臣民結責應之報當此還穀虛無民役繁重之時俱非可以議到者至於前帥臣李恒林空石劃給之該似或爲目下捄弊之道而事近瑣屑非廟堂所可指揮者無論如此如彼請令道臣帥臣往復釐改後只以形止報司之意嚴飭分付從之
정조 19년 · 강
命安邊交濟倉穀移捧本邑事勿施
정조 19년 · 목
左議政兪彥鎬啓言安邊交濟穀之設倉糶糴於德源者向因奉命史官尹致永之歸奏捧留本邑當否有令道臣査啓之命而該道臣趙宗鉉枚擧民情至請捧留於本邑故臣只憑道啓以依所請許施之意稟達蒙允而守禦使沈頤之以爲此若許施則交濟倉設直之法將至蕩然若以民弊爲憂則無寧捧留於本邑海倉作爲恒留穀積峙於東西各倉輪回糶糴俾無囫圇之患爲言則其時批敎內守使之言如此與僚相及曾經道臣爛加商量草記稟處爲敎矣依下敎商議於僚相及曾經道臣則皆以交濟倉設施法意至爲嚴重而年久道行食效於災荒之時今不可以些少民瘼有所輕改且近來穀品漸不如古擧皆荒麤不堪爲種糧云事極駭然宜申明舊典嚴其糴法飭其穀品務從精實云臣初不知法意之如此只憑道啓而陳達者萬萬惶愧安邊交濟穀移捧本邑事勿施更加嚴飭典守之法精糴之規一依當初節目申明擧行之意更爲措辭嚴飭於道臣而沈頤之所奏恒留一款雖不無意見交濟節目完成已久不可變改請置之從之
정조 19년 · 강
命宗廟副奉事金順行待其遷轉相換本署直長
정조 19년 · 목
宗廟提調沈頤之啓言本署郞官中勤幹奉職之人筵稟久任事曾已承命矣以副奉事金順行爲久任署中諸務使之盡誠奉行而聞是都政應遷者云請待移遷本署直長相換從之
정조 19년 · 강
內閣提學沈煥之上箚請寢李義弼投畀之典賜批仍命問備遞差捧箚承旨李亨元
정조 19년 · 목
箚略曰噫彼邪學亦夷狄之一法耳慢天棄倫不近人道況聞其說粗淺荒誕無足感人者而彼如禽獸之蠢蠢目尊其書自行其法何與乎隔重譯數萬餘里禮義之鄕而遠購其書崇信其法思欲以易天下者夫孰主張是也所謂敎主有其人所謂學徒寔繁其類而愛護周防以廣其術爲世所指名者亦應全非虛言矣今獻重能以政邪學爲疏則義當先討其崇邪術惑民志以亂世道者而次請尊儒術明聖道以扶世敎於百世之下者無所不可也只論邪學而不攻其倡之者只攻邪學而不論其從之者是可謂衛正道而闢異端之義哉是則然矣乃復以我殿下明德新民之功有所未至而致此邪學之肆行欲爲進箴補袞之辭則异哉言乎夫以天地之大而人猶有憾堯舜之聖而病諸薄施則以殿下之聖學光御一世而適然有此邪學之潛相傳習顧何害於出治之本哉縱使其學暗煽半國貽禍一代是猶堯之有洪水湯之有旱魃闢而除之則已矣彼獻重乃以是隱然歸咎於聖躬而自爲發跡護黨之計者是所謂欲巧而反拙矣義弼身居憲地眼看此輩之瞞弄君父尙能抗疏以擊之其義則見無禮於君而敎鷹鸇之爲也遣辭勘律雖甚過當亦不足爲罪而況聖人之看人文字不以辭害義但觀是非之大體而已義弼之言豈其至於投之有北之罪哉今殿下深惡近年俗習之乖謬思返一初淸明之治而有此警耳目之擧也然罰失其當徒損刑改之平則將何以順物情而明世敎哉夫擢獻重而賞其有言固仰殿下來諫之盛意斥義弼而罪其有言不幾近於閉言路而拒千里之人哉伏望聖上亟收前大司憲李義弼投北之命以重臺閣俾世之亂民知所懼焉批以以言爲名者不敢開口可否則將使忠言譛說雜進而人似鬼鬼似人如黑窣窣地界寧有是乎況理則一也道無二致王覇猶不可竝用義利猶不可雙行卿之言得不背於弗貳弗參乎予嘗聞於叔程氏之言曰莫說道將第一等讓與別人且做第二等才如此便是自棄云耳又敎曰筵敎異於文字未及聞知雖或似然捧納承旨至於遞職則陳箚之閣臣烏可無飭大政隔日一提學沈煥之姑先施以問備之典
정조 19년 · 강
汰二所監軍柳成逵仍命過齋後令兵判決棍降定官牌捧納承旨韓用龜遞差
정조 19년 · 목
因兵曹監軍單子敎曰近來夜禁嚴飭何如掖隸犯科於鍾後而漫若不知不能捉納當該二所監軍爲先汰去過齋後令兵判決棍十度降定官牌又敎曰旣有飭敎則循例捧入難免不審當該承旨遞差
정조 19년 · 강
遞大司諫崔獻重尋以獻重爲承旨中批也
정조 19년 · 목
政院以獻重違召請推允之敎曰次對同爲入侍又敎曰優奬自優奬四維自四維大司諫崔獻重許遞又敎曰前大司諫崔獻重承旨除授
정조 19년 · 강
以李晚秀爲承旨前望也
정조 19년 · 목
敎曰承旨前望單子入之待下批與中批除拜者牌招察任
정조 19년 · 강
拿處假注書具得魯重推承旨李勉兢
정조 19년 · 목
內閣啓言筵說事體何等審愼而去七月二十九日諸承旨持公事入侍筵本雜以他語全失旨義當該注書請令該府拿問處之允之敎以不可謂之問東答西而已似此爽實之筵說甚於燕說之不足徵信當該入侍承旨亦竝從重推考使卽改修正載之日省錄
정조 19년 · 강
副司直閔昌爀疏陳病狀乞解社壇享官賜例批吏曹以廣州府尹徐美修等十二邑倅定爲久任命外此數遞邑令各該道臣狀聞一體久任仍令該曹定年限以聞
정조 19년 · 목
先是敎曰數遞邑守令事有所下敎而尙無稟處之事大政在近以此意問于銓堂至是該曹啓言數遞邑守令中可合仍其倅久任者就議廟堂以廣州府尹徐美修坡州牧使徐英輔楊州牧使韓光近長湍府使申光輅通津府使黃仁煐稷山縣監趙重鎭全州判官尹光垂咸平縣監金箕憲高敞縣監南履範安東府使李集斗金海府使徐配修信川郡守趙厚鎭爲定而至於換其人蘇弊者則考績黜陟之外卞別能否取捨換易恐非廟堂銓曹之所可遙度者云大官之意旣如此臣等亦無別見敎以聞以十年內數遞爲限云而雖非十年因數遞邑弊民困處各令道臣條列狀聞以爲一體久任之地而其中該倅之襄病或生疏難以剸理可合相換者亦爲眞由狀聞如是下敎之後看作例飭或以大吏而憚之或以顏私而蔽焉當該道臣焉逭重典三百六十州分等分秩該曹作爲册子以進留置案上披閱已久爲道臣者雖欲泛忽豈無照燭之道乎以此意措辭別般嚴飭至於久任之年限參量定限更爲草記
정조 19년 · 강
推忠淸監司柳焵罷黜定山縣監趙鎰
정조 19년 · 목
吏曹判書尹蓍東啓言伏見忠淸監司柳焵褒貶啓本則定山縣監趙鎰以柔善何病報辭或錯爲目宜置下考而置諸中考殊無嚴明殿最之意請該道臣推考該縣監罷黜從之
정조 19년 · 강
推全羅左水使李運昌
정조 19년 · 강
掌令李鎭宅論朴長卨貪婪仍請拿問定罪從之承旨李勉兢請推鎭宅命勿推
정조 19년 · 목
鎭宅以所懷陳前啓柳師文事不允又陳李汝節事敎以今日卽大享散齋日也雖行次對至於刑殺文書則例不得酬應以是不爲詢問而繡衣亦爲使之退待矣又所懷傾軋之習不可不懲放歸罪人朴長卨賦性陰險行已貪鄙其在順興府使時苛虐之事不一而足遠外傳聞雖難盡信而春間嶺人之自竹嶺來者見順民數三百人帶浮黃之色顚連於道路呻楚之聲不絕于口怪而問之則本官辦米屢百石使嶺底民擔負踰嶺運載於丹陽江船而官令至嚴將羅鞕扑驅迫故忍死至此至有發聲痛哭者見其肩背則傷敗流血不忍視之其貪婪行惡之狀擧此一事而可知以向來疏事言之重臣徐有防爲國之誠心孰不欽服而忽以慘目加之見聞莫不駭憤渠何心腸必欲擠陷此爲國之一重臣乎誣人之罪自有當律前後罪狀不可以放歸而置之臣謂放歸罪人朴長卨拿問定罪宜矣敎以貪婪之狀以目見爲證則拿問査勘有何不可依施○承旨李勉兢啓言憲啓中李汝節事曾有詢問大臣處之之批旨而今日適値大祭散齋姑未俯詢決處則掌令李鎭宅不待處分復申前說以非聯啓非所懷混圇仰奏者有損臺體請推考敎以生疏所致勿推可也鎭宅引避敎以勿辭亦勿退待
정조 19년 · 강
命遣吏郞摘奸諸執事淸齋
정조 19년 · 목
景慕宮秋享在再明也
정조 19년 · 강
仍任前訓鍊大將李敬懋
정조 19년 · 목
備邊司啓言明日動駕時訓鍊都監當爲隨駕而該大將姑未出代在前如此之時多有中軍代領或他大將兼察之例今番則何以爲之敎以前大將李敬懋蕩滌敍用仍任令政院牌招傳授命召
정조 19년 · 강
遞承旨趙尙鎭崔獻重以黃昇源趙鎭寬代之竝前望也
정조 19년 · 목
尙鎭有實病許遞命入前望以昇源批下獻重違召命只推尋敎曰情勢宜諒同副承旨許遞前望單子入之待下批牌招察任以鎭寬批下
정조 19년 · 강
以李益運爲吏曹參判前望也
정조 19년 · 강
遞承旨趙鎭寬仍以鎭寬爲兵曹參判前望也
정조 19년 · 목
敎曰未及思之矣院例則然左承旨許遞兵曹參判前望單子入之待下批牌招察任
정조 19년 · 강
以李祉永爲承旨前望也
정조 19년 · 강
推京畿監司徐有防令政院問啓仍召見于重熙堂
정조 19년 · 목
政院啓言京畿監司徐有防入侍命下後來詣闕外謂有情勢屢度催促終不入來事體未安請推考允之敎以其委折問啓又啓言問于京畿監司徐有防則以爲臣之向來人言尙忍言哉門戶僇辱身名玷汚自分生爲不忠之臣死爲不潔之鬼偏蒙我聖上天地父母生成顧復之至恩洪渥當此人刀我俎之時幸作起斃肉骨之蹤間登筵席又奉恩言泣血攢祝黽勉就列矣今於入侍命下之後何敢更事逡巡而卽見掌令李鎭宅所懷一見而駭再見而驚誠莫曉其旨意之所在也臣雖疲劣受人蹈藉豈科千奇百怪疊生層出至此之極耶臣之本末長短已入於淵鑑之照燭則彼臺臣忽以此不干之身插入簸弄臣譏嘲臣殆無餘地未知其精神所湊在於何人而意東而指西借虛而售實究其心術萬萬閃忽臣心之驚遑駭憤羞愧欲死殆有甚於朴長卨危辱以此情蹤何忍抗顏冒恥重入修門乎促敎之下進身無望惟嚴誅是竢云矣敎以旣無所遭之可言豈有情勢之爲言乎鄕人不識事體雖有字句之未及照檢以此爲引作爲處義萬萬不可從重推考卽令入侍
정조 19년 · 강
遞楊州牧使韓光近尋擢光近爲刑曹參判以申獻朝爲楊州牧使竝口傳光近新資也
정조 19년 · 목
敎曰昨日吏曹草記定式之後該倅亦當在久任而病旣難强且聞於道伯其在孝理之政合有體諒楊州牧使韓光近改差其代令該曹可合久任者口傳擬入前楊牧亞卿見窠亦令口傳擬入
정조 19년 · 강
義禁府啓請放歸罪人朴長卨拿來
정조 19년 · 목
金吾啓言放歸罪人朴長卨拿問査勘有命矣其去處捉來其家僮査問則月前轉向咸鏡道慶興地云請依例發遣府書吏拿來允之
정조 19년 · 강
遞大司憲李得臣掌令李鎭宅持平洪時溥洪樂敏正言李基慶崔履亨修撰李宗燮副修撰李升運以尹師國爲大司憲尹弼秉爲大司諫柳雲羽爲司諫趙錫晦爲掌令金若鍊爲獻納金熙稷李儒修爲持平李萬榮爲正言李景溟爲修撰李時爲副修撰竝前望也
정조 19년 · 목
敎曰明日擧動時侍臣不可不備員在外及未肅拜呈告人員幷許遞前望單子入之待下批牌招察任又敎曰玉堂中有情勢人亦爲許遞與未差之代前望單子入之
정조 19년 · 강
遞持平李儒修正言李萬榮
정조 19년 · 목
儒修以曾經掌憲引避萬榮以曾經納言引避也
정조 19년 · 강
遞大司憲尹師國掌令趙錫晦持平金熙稷以李益運爲大司憲趙德潤爲掌令韓致應爲獻納金驥燦爲持平洪克浩洪秀晚爲正言竝前望也
정조 19년 · 목
政院以師國等在外啓仍請大司諫尹弼秉司諫柳雲羽更爲牌招允之敎以山林外在外者許遞與未差之代前望單子入之待下批牌招祭任
정조 19년 · 강
命甲燔革罷另加定式仍命甲燔復設事登啓之繡衣重推其時郞官査出拿勘
정조 19년 · 목
司饔院以都提調意啓言分院之貽弊民邑前後絲綸洞悉無餘今不必更事煩陳而其中例燔甲燔之利害相半罷仍無常實由於初無一定之規矣蓋甲燔之設問諸下屬雖未詳的在何年而要之爲三四十年云其制之非古可知臣於待罪本院都提擧之初竊聞分院隸屬以甲燔爲朝令頗有怨苦之意甲寅正月入侍承旨出傳筵敎仍命革罷甲燔臣則意以爲宿弊快祛非久又聞院屬以甲燔之罷爲大段失利圖囑復舊在前則以甲燔隱然歸之於朝令及其朝令革罷之後乃反以渠輩失利爲稱冤之端民習寧不可痛其後繡衣果以民願之在於甲燔爲啓去年至月以依前甲燔因筵奏而有分付矣此雖小事朝令之變改與畵一有異民何所適從乎曁聞例燔則俗所稱火項空無所燔惟甲燔乃可使充其火項此所以甲燔之利比例燔不啻爲甲倍矣雖然聖意亶在於痛革近來俗尙之務爲奇巧而例燔則雖欲爲異樣之器其法不成有甲燔乃可爲奇爲巧惟心是從不罷甲燔但使無得爲奇巧決是行不得之政臣意則朝家處事惟當觀其大體而已禁奇巧足以事光簡册下屬零瑣利益之不及於前有何足顧也從今以後例燔外所謂甲燔名稱一切禁斷以照崇儉之德如是之後若於例燔必欲强爲奇巧而有所現發則請該官員從重勘罪之意另加定式以爲永久遵行之地允之敎以繡啓之偏聽一邊之該徑先登啓以致甲燔之乍罷旋復難免溺職當該御史從重推考草記則只擧繡衣而罷甲燔後失利之說其時郞官之言於筵臣至於登聞其郞官卿其査出拿問勘罪
정조 19년 · 강
申禁分院回靑入燔之弊仍命嶺南關東白土之弊該院都提擧從長釐正後草記兩等沙器進上自今年十月合等都封
정조 19년 · 목
敎曰分院之事此亦民弊旣始之不可草草釐正更問於畿伯其弊益知其所不知至於回回靑自有禁令則不可任其更爲貽弊甲燔旣禁回靑自歸無用此後雖分釐更有入用於公私用燔造則當該分院官拿致王府決杖於鍾街施以流配院屬亦令道伯嚴刑定配而若或不禁致有現祭公事堂上當該道臣難免重勘至於白土之弊三道之中嶺南關東曾聞爲弊多端令該院都提擧從長釐正後草記外此院屬誅求民邑侵漁商旅亦爲嚴禁又或犯科令地方官報于巡營狀聞匿不報使之地方官施以制書有違之律民邑之弊雖除院屬亦民也每年兩等沙器進上爲渠輩難支之端自今年十月合等都封事分付廚院此傳敎一體揭板
정조 19년 · 강
詣景慕宮展拜親押香祝省牲器行肄儀仍齋宿
정조 19년 · 목
具遠遊冠絳紗袍乘輿出永淸門明政門降輿乘輦出弘化門至觀旂橋降輦陞輦敎柢迎諸生曰慶科不遠必多鄕儒遠來者特令應製仍以大夫雁命賦題問其對於承史閣臣未卽屬對予曰諸生中若有能對者當置高等泮長試問于諸生以奏有一儒生對以御史驄問其名卽朴履默也予曰所奏甚好仍爲詩題押驄而古詩或排律隨所長製進遂進發至宮大門降輦乘輿引見本宮都提調洪樂性降輿入齋室改具冕服詣版位展拜陞詣宮內奉審還入齋室少頃具遠遊冠絳紗袍詣省器位省器親押香祝于尊所詣省牲位省牲仍行肄儀以舞列之不善擧行命典樂事過後科治禮畢還入齋室
정조 19년 · 강
召見稟事閣臣徐龍輔于齋室
정조 19년 · 강
命北漢僧徒中年久居生及修補公廨者竝帖加
정조 19년 · 목
總戎使徐龍輔啓言北漢城內各刹僧徒之三十年入籍居生及公廨二十間修補者隨卽稟旨帖加曾有定式矣見今居僧中三十年居生爲九名公廨二十間修補爲八名事當竝施帖加之典故仰達矣敎以竝帖加成給
정조 19년 · 강
命始興安陽橋董役人等狀聞論賞
정조 19년 · 목
總戎使徐龍輔啓言始興輦路新定之後安陽橋水源浩大間數廣闊每當行幸之時新造工役比他倍難故臣於待罪畿藩時經紀物力以爲營築石橋之地矣今聞完役在卽云令本道監董各人等效勞者區別狀聞俾卽論賞恐合事宜矣從之
정조 19년 · 강
重推禮曹判書閔鍾顯參判李敬一
정조 19년 · 목
宗廟永寧殿永禧殿景慕宮秋奉審執頉單子多有誤書落字政院請重推該堂允之
정조 19년 · 강
放拿處注書趙台榮
정조 19년 · 강
考下迎鑾儒生應製試券施賞有差命儒生李鈺以體怪特命克軍
정조 19년 · 목
成均館收進試券賦爲一百三十四張詩爲三十三張親考訖賦三上一進士申頤朝詩二中進士韓度裕排律二下進士朴長鉉各朱書百選一件賜給詩二下進士尹永輝等二人各別壯紙一卷壯紙一卷賜給賦三上進士朴履默等三人詩三上進士朴民淳各別壯紙一卷草壯紙一卷賜給賦三中生員金鎰等八人詩三中進士鄭璞各別壯紙一卷賜給賦三下進士李日煒等八人草三下進士趙道宇等十人詩三下進士金聖球等三人草三下進士李在璣排律三下生員沈魯巖草三下進士李敬會各壯紙一卷賜給賦違進士李容羽筆違進士申秉等十人筆違及封內違進士朴喜進詩券中進士李鈺以體怪特命克軍
정조 19년 · 강
罷司諫柳雲羽職
정조 19년 · 목
時至具冕服出齋室以祭官行步之不能申飭命行首守僕罰直詣版位再拜詣盥洗位盥沈陞詣神位前三上香祼鬯奠弊進弊瓚爵官前吏曹判書徐有隣奠幣瓚爵官吏曹參議尹行元薦俎官戶曹判書李時秀進饌訖行初獻禮大祝檢校待敎徐有榘讀祝文亞獻官左議政兪彥鎬終獻官右議政蔡濟恭行禮如儀行飮福望燎禮禮畢還入齋室
정조 19년 · 목
具遠遊冠絳紗袍乘輿出宮大門降輿乘輦至觀旂橋降輦乘輦入弘化門降輦乘輿入水淸門還內
정조 19년 · 강
命宮司臺監擇人相換
정조 19년 · 목
敎曰廟宮之官在所愼擇秋展謁時廟署之官旣令相換今番秋享見宮司之擧行人皆精明姸媚年淺所致羞澁於駿奔之際以致守僕輩擧行之頑慢不得不略煩辭敎矣宮司中令李潢外年淺者令該曹各別擇人相換口傳擧行事分付○令金魯敬漢城主簿鄭致愚相換令徐潞修監察朴宗羽相換○敎曰臺監卽殿中御史爲任果何如而初則稍有擇人之效不擇之弊旋復如前如是而雖欲檢飭糾察威令何以行乎申加嚴飭銓曹文而將爲通淸者武而優爲訓正訓副者蔭而可爲牧府使者別爲擇差依年前大臣擧條施行時任監察中可以相換者令該曹口傳相換○監察韓錫仁典籍崔之聖相換監察宋應望禮曹佐郞朴鼎元相換監察尹鉉東北部令崔粹絅相換監察金燾引儀嚴思勉相換監察李仁榮都總都事朴延宅相換監察李碩遠訓鍊判官柳啓源相換
정조 19년 · 강
遣承旨馳詣文廟奉審摘奸
정조 19년 · 목
捕廳啓言卽者入直宣傳官梁埉口傳下敎昨夜右巡廳被捉犯夜人政院使令金天秀出付本廳來年此時草記放送事命下矣金天秀各別嚴囚敎以何必來年此時雖後年此時院隸畏法間勿爲擧論卿等若讀明義錄不知夜禁之意其所捉納反不及於疲弊之巡廳萬萬駭然先自掖隸壯勇衛武藝廳院隸羅將無敢闕捉此後院隸被捉者草記雖屑越以其姓名錄告於承傳宣傳官以爲轉稟之地如是下敎之後若或犯科當該實注書被罪當至何境乎
정조 19년 · 목
承旨李勉兢以前獻納韓致應蒙敍除職前司諫李始源係是同罪啓稟敎以敍用
정조 19년 · 강
領議政洪樂性箚陳老病狀乞免節使賜批
정조 19년 · 목
批以外面非不知欠誠三望皆是老人難於取捨點於首望矣卿之赴燕非所可論箚請依施仍敎曰此批答遣史官傳諭冬至使令該曹明日政擬其代
정조 19년 · 강
命明日趁開門差早行都政仍命亞銓前望入之
정조 19년 · 목
敎曰近日晚炎猶未退明日都政趁開門差早開政事分付吏兵曹○敎曰吏曹參判前望單子入入待下批待開門牌招參政
정조 19년 · 강
命大司成李晚秀推考掌議徐淇修停擧
정조 19년 · 목
以釋奠執事儒主擧案書役欠精也
정조 19년 · 강
副修撰柳河源疏陳母病乞遞批許歸護
정조 19년 · 강
遞承旨李祖承以李晉秀代之前望也
정조 19년 · 강
遞正言洪秀晚洪克浩
정조 19년 · 목
秀晚克浩以曾經納言引避從之
정조 19년 · 강
革銓曹久勤陞資之格命亞三銓皆用長望遞三銓尹行元還下亞銓前望皆令明日政以新定式擬入仍禁亞三銓中批人重通後始書前望之謬規
정조 19년 · 목
備局啓言依下敎溯考先朝數十年來各品陞資時謄錄則或因自上特敎或因大臣筵達有陞資之事而皆是廷中久勤之臣別無以吏曹堂上從次第陞遷之事矣大抵國之大政無過陞擢自上特旨甄拔之外除非才具凡節可合不次用之者則無論要地閑司必以科榜旣久履歷已多者從搢紳公議始陞資級然後用人無驟急之患名途絕躁妄之窺奈之何近年之規一有加望之命則廟堂之所以仰塞者輒以吏曹久勤爲主若一經吏議則數年之後以之陞亞卿一經吏參則數年之後以之陞正卿九卿之班視以一蹴可到而不幸而不得爲吏曹者立朝累十年雖至老白首萬無一資半級可沾之路此無他直吏曹一路爲進身之通不通故耳此旣非金石不可改之令甲則何必膠守乎從今以後若値加望之時吏曹久勤之規永爲草罷以防從此路驟陞之階而雖吏曹有眞箇久勤則亦當陞之上旨特擢則不在此限方可以事體嚴重躁兢寢息請使廟堂之臣知此遵行以立一王之制允之敎以矯俗正習莫過於近來所謂銓格而年前郞選暫復百弊俱生名以銓官則自郞官陞亞卿正卿在於焉忽焉之間而朝廷雖有咎卨虁稷之輩將不得居先於所謂銓曹先生此所以有久遠前例草記定式者也今則此草記一出不知舊例者皆當曉然以此嚴立科條而郞選旣罷則參判參議亦當爲筏望明日適値大政自明日政依此擧行時任參議亦以三望除拜者如是定式之後其所處義宜欲一遞參議尹行元許遞參判前望還下皆令明日政以新定式擬入尤所駭然者卽亞三銓中批人重通後始書前望之說也此說因年前一重臣特除亞銓而出於廟堂之上到今作爲應有金石之典豈成說乎先朝已例之不然姑無論雖以易知之事言之大官之中批者更爲卜相然後爲大官玉堂之中批者更爲館錄堂錄然後爲玉堂乎判書何故而不爲重通而依例入望乎此後竝與此等近規卿等一切嚴禁一以亟消淫朋之私一以洞草無稽之謬
정조 19년 · 강
命再明日賓對進定明日
정조 19년 · 목
敎曰明日以動駕翌日間安當入來再明賓廳日次之更爲來會大臣勞矣再明日次對進定於明日當於開政前引見此意言于廟堂
정조 19년 · 강
召見大臣備堂藥院提調于誠正閣
정조 19년 · 목
予曰李汝節事欲於次對詢問矣領右相皆未登筵筵退後往復僚相收議以入禮曹判書閔鍾顯曰永興祭品磨鍊事今日仰稟乎伊時奉命大臣不爲登筵何以爲之乎予謂左議政兪彥鎬曰李判府何不入侍乎彥鎬曰原任卽例兼籌司固當隨入而近例無下敎則無隨入之事故不敢遽然登筵云矣予曰原任之參賓筵其例非一前亦以此屢提何必每煩下敎乎仍敎曰李判府事入侍判府事李秉模進伏予曰向者亦有下敎而如非如此之時無以見卿矣卿旣以問安入闕則不爲登筵予以爲慨然矣在前則雖奉朝賀亦爲隨入此後則如古例爲之可也予曰今日雖値都政酬應之時自有所重永興祭品磨鍊事皆爲稟定可也禮曹判書閔鍾顯曰臣以此事往復道臣則惟有北小米加劃一條最爲便當略綽磨鍊數將近五百石云至於漁梁則恐添海民之弊云矣予曰莫重祭品何惜少費而今番躋享時凡事皆欲仍舊祭品所入亦不必別般區劃有可以從便經紀之道耶秉模曰聖敎臣豈不仰認而北小米外恐無他好道矣予曰以年例進上條推移分排則庶可相當而聞有下屬輩沾漑之資云亦不可不念予未詳便否曾經別差及內司所屬招致詳問可也鍾顯曰市井二十名加定事及負木漢加定事則民或樂赴而不至貽弊云矣予曰今不必創出此等名色矣鍾顯曰永興雲谷社有空閑之地欲爲折受於本宮以爲添補之道矣予曰近來安有空閑之土乎若非官屯之田卽下輩聊賴之處矣卿等於明日會于內閣另加消詳後以爲磨鍊更奏可也予曰祭器本則在內閣乎承旨李晚秀曰然矣戶曹判書李時秀曰祭器今方自臣曹造成而向者造送時郞廳尹光心因下敎監董矣方有身病何以爲之乎予曰其他郞廳誰也時秀曰金履鎬可合於監董之任矣予曰唯時秀曰宗廟墻垣修築吉日以今十六日推擇將爲始役矣倚墻木伐去時蓋瓦脫落者亦當一體修補而有宮墻連接處何以爲之乎予曰一體修補也予謂秉模曰向者卿之子承傳者該曹尙不擧行耶彥鎬曰聞銓曹因大臣言姑未擧行云矣予曰過矣分付銓曹使之今日政調用可也予曰今番都政多寡何如云耶彥鎬曰聞吏判言見窠不多云矣行司直沈頤之曰內局蔘政誠爲可悶毋論生蔘與羅蔘每於捧上之際只準其重數故不無造成充數之弊無一眞品兩道伯請勘之擧殆若例飭徒致屑越莫重御藥所用一任其苟充萬萬悚悶秋採捧上見方不遠臣意則勿拘重數只以眞品上納之意預爲申飭兩道似好矣予曰從好爲之可也予謂晚秀曰俄使齎咨官待令矣近來門禁之蕩然日甚一日紋縀之禁前後飭敎何如而法久漸弛聞每年使行依舊出來如紋綾紋紬之屬狼籍賣買於市肆之間卿相家婚娶亦多用之云豈不萬萬痛駭乎當趁齎咨官之回還定送捕校別加廉察若有一毫犯禁則當依律嚴處斷不饒貸至於書册前此已出來之經史子集充棟汗牛何必更求燕市乎初勿以一卷册貿來之意承旨以筵敎嚴飭齎咨官可也予謂彥鎬曰此非但齎咨官之行專由於使行之不能嚴束灣府之不能察禁之致自備局關飭箕伯及灣尹又以筵敎書報此箕伯及此灣尹在任時又或有犯禁之事當施加等之律以此嚴飭至於市肆間賣買卿相家冒禁此非自上屢加提飭者卿等筵退後與有司堂上爛加商量使之轉相曉告母底罪科卽使無訟之意也彥鎬曰犯禁者隨卽用法然後法可以行矣予曰法不行於卿相家則何以懲閭巷市井之類乎對揚之道惟在有司之臣矣
정조 19년 · 목
左議政兪彥鎬啓言全羅監司徐鼎修狀啓以爲道內兩麥數本不敷山沿應分之數已盡分給到處民情極爲悶急各邑鎭兩麥留庫中量宜加分事請令廟堂稟旨分付本道麥還自來不敷狀請加分已多其例今亦依狀請許施就道內兩麥留庫中使之量宜加分綽略俵給後實數登聞之意請分付從之
정조 19년 · 강
命陽川等三邑官民以道內加分耗條區劃以給仍令江華留守考出該府之別試才觀武才及別遣御史試取等年條前例以聞
정조 19년 · 목
左議政兪彥鎬啓言陽川金浦通津等三邑官民拔例顧恤事奉承筵敎矣其所顧恤之方往復於該道道臣則以爲本道元無錢穀間可以推移者如不可但已則只有如干加分耗條之可以區劃者而事關還穀有難輕議云矣三邑官民之許多受困難以毛擧而顧恤之方不可不及今講究則還穀雖重此外無他拮据之道請令道臣問各其邑守宰官廩之可以補給者各其官屬及沿路站幕民人之可以施惠者就道內加分耗條綽量區劃俾知朝家拔例軫念之德意而都數成册畢擧行後修送本司之意一體分付從之敎以江華慰撫之事亦當爲之別試才觀武才或別遣御史試取等年條及前例留守考出上來事分付
정조 19년 · 강
命御考直赴給分人自內閣以其姓名一一知委禮曹
정조 19년 · 목
禮曹判書閔鍾顯啓言昨年定式後御考直赴給分人自內閣成給帖文而儒生赴擧時納于內閣憑考案册然後始爲許赴矣雖自內閣主管而許赴草記則似當於內閣憑考之後以其許赴人姓名一一知委臣曹則自臣曹又當以草記擧行矣從之
정조 19년 · 강
命該曹造成永興本宮祭器不足之數
정조 19년 · 목
禮曹判書閔鍾顯啓言永興本宮追躋後祭器不足之數當爲新造而祭器之未及磨鍊姑爲遲待矣今則來月前造成然後可以及期請依今春例分付該曹擇吉始役從之
정조 19년 · 강
命假注書金履載李東萬拿處放處得魯仍察廳任
정조 19년 · 목
履載東萬以筵席擧措顚錯也
정조 19년 · 강
遣承旨馳詣社稷奉審摘奸
정조 19년 · 강
命刑曹堂上洪檍李敏輔洪檢林濟遠京兆堂上金尙集具庠申思運曺允大分等照律以聞
정조 19년 · 목
政院啓言因左議政兪彥鎬刑漢兩司書吏定額外加出釐定擧條有首犯堂郞因循堂上依先朝受敎捧現告分等勘處之命矣卽見刑曹漢城府現告則首犯刑曹判書李之億佐郞鄭象仁漢城判尹尹東晳庶尹洪啓瑞旣已身故勿論因循堂上中刑曹判書鄭一祥參判朴祐源漢城判尹李文源左尹李洪載亦已身故一體勿論前判書洪檍李敏輔前參判洪檢林濟遠前判尹金尙集具庠申思運前右尹曺允大請竝令該府依受敎照律勘處允之敎以例皆拿囚然後照律而今番則直以受敎律名分等勘處後草記○義禁府啓請洪檍李敏輔洪檢林濟遠金尙集具庠申思運曺允大各杖八十收贖奪告身三等允之敎以如有功議各減一等
정조 19년 · 강
命前燔造官李永夏拿勘
정조 19년 · 목
司饔院啓言罷甲燔後失利之說其時郞官之言於筵臣至於登聞者査出拿勘事命下矣昨年罷甲燔後分院燔造官李永夏告領相曰所下器皿非甲燔則無以造成云故甲燔乍罷旋復朝令之下郞官之如是爲說於大臣之前事甚可駭請令該府拿問勘罪允之
정조 19년 · 목
敎曰歲再考績仍行都政卽陞黜臧否之大期會也使人人見政眼者若不刮拭改覩烏在其大政之異於散政也況今兩銓長俱是顧惜身名重愼名器之人其所對揚而淬礪之方雖欲放忽得乎百里而得人一命而擇人陞品也通望也以至乘障抱關之類無不惟人是取去物我拓畦畛務盡恢張之公道而忠臣子孫淸曰吏子孫純褒守令戰功人亦皆收用大抵科宦之不能遠及遐方久矣名以有國有人則如許褊嗇之小規模膝薛所不爲豈非寒心之甚者乎今政則八道三都之人咸有遍沾之效然後此敎當不歸於言敎以此意申飭兩銓
정조 19년 · 강
命兵曹敎鍊官除汰中殿試未入格四校外竝分揀已差代者還送各軍門久勤遷轉之代
정조 19년 · 목
先是兵曹啓言依下敎牢子次知敎鍊官南有憲決棍三度閑散敎鍊官簡聖魯沈誾之金宗運李魯昌洪履喆各決棍五度後竝汰去全益烈韓敬重待病差決棍次先爲汰去竝高明奎汰去代取才塡差至是敎以殿試未入格四校外竝分揀已差代之類各該軍門久勤遷轉之代還送
정조 19년 · 강
命典籍孔胤恒令該府嚴問捧口招以聞大司成李脕秀重推入直官鄭履綏拿處押班班首安鼎尹停擧守僕科治
정조 19년 · 목
敎曰昨年釋菜時殿司孔胤恒敢於禮成之後頹睡私次庭除不掃祭器不滌百人雖怠慢渠何敢若此嚴加申飭後勿若此使之仍誦禮記後草記矣今日試令史官又爲奉審殿內脂跋成惟廡傍穢物不除甚至罇罍磬管雜置庫中一不照檢云寧有如許無狀之事乎殿司孔胤恒爲先令該府拿處嚴問口招以草供捧入雖以泮長言之許多不飭姑無論聖殿肅雍之地有此汚穢之擧當該大司成從重推考入直官員拿處押班班首儒生停擧守僕令攸司科治
정조 19년 · 강
補吏曹參判李益運鐵原府使參議成德雨三水府使尋竝改差
정조 19년 · 목
吏曹依新定式以長望擬入亞三銓因三銓望筒敎以其中如有罷散人敍用此望筒還給使之改修正以入吏曹以成德雨添入以啓亞銓以益運批下三銓以德雨批下益運等違召敎以亞三銓豈有可言之情勢乎有除輒違無異自劃事體所在極爲駭然參判李益運鐵原府使除授參議成德雨三水府使除授使之當日辭朝時任府使遞付京職尋敎曰更思適副占便飭亦施矣鐵原府使李益運三水府使成德雨改差
정조 19년 · 강
以崔獻重爲承旨前望也尋補黃海中軍
정조 19년 · 목
獻重違召敎曰一遞曲諒至矣屢違廉隅伸矣又何敢牌不進乎傳旨勿施更爲牌招獻重終不膺命命除黃海中軍當日下送
정조 19년 · 강
以李勉兢爲吏曹參議前也望尋命仍任承旨以朴宗甲代之前望也
정조 19년 · 목
敎曰吏曹參議前望單子入之待下批牌招先參政後謝恩三銓旣備員政官卽爲書入亞銓今日政差出待下批同參政事前望以勉兢批下勉兢違召敎以只推更爲牌招申牌不遠尙未開政牌去來各別催促違牌勿爲呼望又敎曰三銓事雖過矣其在重四維之道不可强迫向來一二參政亦有所據吏曹參議李勉兢持爲許遞仍任承宣吏曹參議前望單子入之待下批牌招察任前望以宗甲批下宗甲違召敎以日勢向暮銓官互事違牌如許事體前所未聞旣無李勉兢之情勢又異成德雨之生疏則此時違牌萬萬不可傳旨勿施更卽牌招違牌勿爲呼望牌去來如或遲滯吏房承旨當重勘矣
정조 19년 · 강
遞承旨李祉永李晋秀以李鼎運洪大協代之尋遞鼎運以李肇源代之竝前望也補大協豊基郡守遞承旨蔡弘遠
정조 19년 · 목
敎曰闕記書入事體何如而臺諫踏下諸窠尙不書入雖曰漫窠不待草記批旨內外將之徑書闕單俱有不察之失吏房代房承旨李祉永兵房承旨李晋秀竝遞差命入前望以鼎運大協批下政院以鼎運方在楊州地啓請乘馹上來事下論敎以許遞前望單子入之待下批牌招察任前望以肇源批下仍敎曰新除授承旨李肇源給牒敍用○大協違召敎曰昭晣旣甚備至則到今違牌烏在其叩謝之義乎內職雖欲逡巡外補亦敢辭巽豊基郡守除授使之當日辭朝時任郡守遞付京職待都政後隨窠單付○敎曰右副承旨情勢似然許遞
정조 19년 · 강
補承旨李肇源禿用別將尋命仍任承旨補承旨李勉兢露梁別將注書趙台榮羅州監牧官尋命台榮分揀
정조 19년 · 목
敎曰吏房承旨擧行駭然禿用別將除授當曰辭朝又敎曰政廳承旨雖非該房院中只有二承宣李肇源以本房進去於兵批則代房之李勉兢當爲外補而使下位替當者極爲駭然禿用別將李肇源仍任承旨之職當駭承旨李勉兢露梁別將除授當日下送○敎曰承旨前望單子入之待下批牌招入直院隸不能申飭牌去來尙不入來今日開政將致夜深當該注書趙台榮羅州監牧官差下時任牧官還屬本窠尋敎曰注書之牧官外補分揀
정조 19년 · 강
以宋銓爲承旨尋遞以蔡弘遠代之前望也
정조 19년 · 목
敎曰承旨一員享所進去一員兵批進去而吏批無進去之人云在外承旨許遞前望單子入之待下批牌招入直前望以弘遠批下
정조 19년 · 강
飭兩西貶窠守令當日辭朝其餘守令亦於一兩日內辭朝
정조 19년 · 목
敎曰兩西貶窠守令之許久癏曠民邑之弊可知待下批當日辭朝三政當頭其餘守令亦令一兩日內辭朝
정조 19년 · 강
命新溪縣令徐洛修以改差施行
정조 19년 · 목
黃海監司徐邁修以新溪縣令徐洛修謂有情勢連呈辭狀徑發京行不得已罷黜馳啓敎以以改差施行
정조 19년 · 강
命前直閣李始源仍任尋遞
정조 19년 · 목
敎曰前直閣李始源仍任前職令本閣牌招察任尋敎曰直閣仍任使之牌招矣更思乃父入於現告方在勘律中本職姑爲許遞
정조 19년 · 목
因修撰李景溟違召敎曰只推更爲牌招在外及未肅拜玉堂許遞今日政差出
정조 19년 · 강
命珍山縣監作窠今日政差出
정조 19년 · 목
儲慶宮毓祥宮延祐宮懿昭廟文禧廟節祭在再明也
정조 19년 · 강
遞總管韓光綮權恢兪彥修任嵂及兵曹郞廳金銑皆令今日政差出
정조 19년 · 목
敎曰總管中老病及未肅拜時帶亞將人許遞今日政差出又敎曰未肅拜兵曹郞廳改差今日政差出
정조 19년 · 강
命備郞之無罪沙汰者擬入見窠
정조 19년 · 목
敎曰飭已施矣備郞無罪沙汰者見窠擬入
정조 19년 · 강
命文兼吳泰曾改差李始源仍任
정조 19년 · 강
命吾义浦僉使望筒更爲擬入
정조 19년 · 목
吾义浦僉使望筒以李謙培趙德仁司空鉉擬入敎曰禁軍久勤及其他緊窠積滯則以閑漫之久勤擬入望筒勿施更爲擬入
정조 19년 · 강
命僉知李萬運擬入五衛將
정조 19년 · 목
敎曰今見兵批闕記僉知李萬運箇滿以其該洽宜令霑祿五衛將如有窠今曰政擬入無窠則作窠擬入
정조 19년 · 강
飭阿耳僉使別爲擇差仍令該道帥臣糾察地方官之忽待該僉使者
정조 19년 · 목
敎曰渠固不足言佩符之官長也亦有廉隅阿耳僉使作窠今日政差出名雖久勤勝於履歷之人各別擇人而專由於威令不若履歷武弁差送時有向者之弊焉此後地方官若或忽待令兵使糾察當該地方官論罪以此傳敎令兵使揭板該鎭後狀聞
정조 19년 · 강
行都政吏曹判書尹蓍東參議朴宗甲正郞李運行佐郞姜世鷹李瑞朝兵曹判書沈煥之參判趙鎭寬參議崔守魯參知李周顯正郞鄭最成李翊模呂駭永佐郞鄭觀輝南達孫進
정조 19년 · 목
吏批以黃昇源爲吏曹參判金履素爲冬至正使南麟耇爲淳昌郡守沈公著爲永川郡守鄭信達爲楚山府使李漢籌爲渭原郡守李宅永爲碧潼郡守閔昌爀爲慈山府使趙義鎭爲鳳山郡守朴始榮爲咸興判官李翊永爲公州判官韓百源爲珎山縣監崔雲羽爲竹山府使張夢說爲蔚珍縣監金洪運爲孟山縣監○兵批以李長喆爲永宗僉使趙岐爲慶州營將吳載▣爲全州營將李寅植爲安東營將李膺福爲尙州營將岐以下新資也李得臣爲都總管權裕曺允亨韓光近爲副總管朴瑬爲訓戎僉使鄭東勳爲▣坡知僉使柳相亮爲訓鍊正
정조 19년 · 강
命孟山縣監金洪運永柔縣令金基豊相換孟山蘇弊間勿爲遷轉
정조 19년 · 목
敎曰孟山之爲弊邑爲道內之最而永柔治蹟亦已聞之孟山縣監金洪運與永柔縣令金基豊相換孟山則蘇弊間雖十年勿爲遷轉五考五上則用郡守履歷十考十上則用府使履歷其間或有中下施以禁錮之典中則三年下則四年續當差遣繡衣若以不堪任入聞則卽其地定配
정조 19년 · 목
敎曰吏兵批政望尙多餘度將至徹宵姑爲退去待開門入來爲之
정조 19년 · 목
具翼善冠袞龍袍乘輿出永淸門陞座宗親文武百官入庭行禮訖分東西回班相向立文武擧人分東西就位行禮以武擧人之未卽整班命擧行各營將校令兵判決棍賜牌賜花賜蓋賜酒賜肴放榜訖文武新恩後四拜而退宗親文武百官俱復拜位代致詞官致詞如例禮畢命大臣進前左議政兪彥鎬曰昨日日暮時見沁留狀啓有兩轎子下去一轎子上來等語聞甚驚心矣予曰此非足慮之事也予豈欺卿等乎今日好會何爲發此等說致疑於無疑之地乎彥鎬曰王言如四時臣等豈敢不奉而信之乎兵曹判書沈煥之曰勿論事實之如何轎子來往每致疑惑人心大臣所奏是不得不言之事矣予曰已諭於大臣保無他慮矣予曰廣州節目其已成出耶今日大臣旣齊會必須爛加商量務從豐裕好矣右議政蔡濟恭曰京廳之革罷專爲經費之有補而今旣出置之後諸般財力一依京廳時磨鍊則非及今變通之本意矣予曰只欲罷不緊京廳而已豈獨爲經費而有此擧耶乘輿入永淸門還內
정조 19년 · 강
命訓鍊大將徐有大御營大將李漢豊仍佩命召往來
정조 19년 · 목
有大漢豊以東南關王廟享官出去請納所佩命召政院取稟敎以仍佩往來都提調總察從事官發牌聽傳敎
정조 19년 · 강
分遣承旨馳詣受香所奉審摘奸
정조 19년 · 목
東南關王廟纛所節祭在明也
정조 19년 · 강
判府事李命植疏陳病狀乞遞賜例批
정조 19년 · 목
以安弘迪爲積城縣監
정조 19년 · 강
命文武科謝恩處所以萬八門爲之
정조 19년 · 목
敎曰明日文武科謝恩處所以萬八門爲之侍衛雲寶劍外皆以入直擧行
정조 19년 · 목
敎曰今月連値科試旬前次對未爲矣明日以十五日次對進定左相姑未快可使之平明後來會與輪對當於殿座處所引見該房招致備郞傳之
정조 19년 · 강
判敦寧洪秀輔疏陳無敦寧乞遞批許該曹稟處
정조 19년 · 강
備局以廣州府留守兼南漢守禦使設置節目啓命吏隸等勿爲減下與校卒分屬兵曹及各軍門各司仍命守廳堂上堂下將官等亦令各軍門區處
정조 19년 · 목
節目曰朝家之設置南漢山城蓋出於爲保障備緩急之意則爲山城守臣者自當居山城之公廨治山城之戎務行宮隨處葺理城郭以時修補鍊卒伍峙糧餉繕器械何莫非職分內事而通計前後守禦使之出鎭凡爲二次或八年或十年旋又移還在京遙領巡審且罕一應事爲擧皆抛棄行宮城堞任其傾圮糧餉器械任其朽壞卒伍之虛額殆不成樣而曾無簽點訓習之擧已萬萬疏虞而京營本無軍制只以八百標下處在五營前列策應則財力徒歸尾閭保率侵徵則畿民偏受困苦名曰守禦而便作於內於外無實無用之一牙門合有變通厥惟久矣自上深軫汰宂足食之策諭之以廿載心籌垂之以十行絲綸罷去京廳出居山城特踐初元大哉之言旣又以來頭之乍出乍入爲慮則指彼王府匂石示此象魏懸法從今以往保障增重緩急可恃而翬革如飛雉堞改觀漢倉之紅腐充積楚國之鐵劍長利士有超乘之勇而民有息肩之樂一擧措而百廢俱興此豈非安不忘危行之無弊之良法美制乎罷京廳出山城合行事件考之已例參以新規成出節目條列于左以爲永久遵用之地一京廳革罷廳舍及朝房竝以永爲發賣一守臣以廣州府留守稱號以正二品以上自廟堂擬薦受點爪限則依三都例定以二周年一京畿監司例兼留守依三都例施行一使號則以兼南漢守禦使稱號依水原整理使松都管理使沁都鎭撫使例自兵曹下批一留守依三都例備局堂上例兼一兵符則以廣州府書塡密符則依三都例受點頒給一印信則一顆以廣州府留守印開篆一顆以南漢守禦使印開篆自禮曹造給一地方官則以判官稱號仍兼南漢守禦營從事官以文蔭五品以上自吏曹差出爪限則依經歷例定以三十朔邑治判官主掌則物衆地大不可以郡縣比論考履歷聲績各別擇差一判官兼從事官印信則以廣州府判官印開篆通用自禮曹造給一中軍則以廣州留守營中軍稱號以曾經邊禦以上自兵曹另擇差出印信則以廣州府中軍印開篆通用自禮曹造給一京廳中軍一員左右別將各一員千總一員把總三員哨官八員一竝減下一京廳軍官三員加出軍官一員敎鍊官八員山城入任窠一員合十三員內山城窠一員還屬山城其餘旣不隨往山城一竝減下一京標下合爲五百七十九名而在前出鎭時牌頭伺候旗手燈籠手細樂手卜馬軍工匠牙兵等屬擧皆隨往山城以其餘軍分屬三軍門矣今番則牌頭以下諸般軍卒竝用山城所屬則京廳標下便屬無用其中無料者一竝減下有料者一百六十二名則一竝量宜分屬於三軍門及龍虎營總戎廳各其本料付食使役待窠陞實而未陞實之前雖一窠如有捨此違越之事有所現發則該大將自備局草記論勘一京廳員役書吏以下十六人庫直以下二十一名在前出鎭時或隨往或減下而今番則旣無隨往之事一竝減下一京廳旣已革罷軍物器械等諸種一竝輸送於山城一京廳支放條米二千二百十三石二斗錢七千六百一十兩九錢各屯卜定皮穀六百石零內米一百三十五石牙兵四百五十名革罷需米除米一百二十石零多少年各不同以各屯京稅依前移送戶曹米一千石錢三千兩均廳捧留其餘米九百五十八石二斗錢四千六百一十兩九錢則皮穀雜種竝以移劃山城以爲各項所需排朔支用之地而其中一千五百兩則以行宮城堞軍器修補次別貯一庫用遺在每歲末句管本司以防尾閭之泄一關西海西一年輪回添餉小米五百石則依前劃給一本府旣設留守地望自別府內各陵寢春秋奉審及宜安大君墓每年一次看審不必使道臣爲之此後竝令留守擧行一幸行時畿營分辦竝爲減除只境內陵寢幸行時一應諸事竝自本府擧行一進上生蠏生鮒魚活兔藥材等屬待京司知委竝自本府直納一留守因公幹往來時品馬入把一流罪以下自斷一事係公幹文移知委而各道各邑慢不擧行者官吏啓聞論勘一廣州府尹旣已革罷所帶防禦使亦爲革罷討捕使則旣有楊州討捕使不必疊設一體革罷境內戢盜令中軍擧行前營將依前移送利川府一留營別將城機別將一竝革罷一只中軍赴任遞歸時及官門聚點摘奸時給馬一軍官四員自望啓下料布依府尹時例磨鍊檢律一員依三都例差出料布亦依軍官例磨鍊一京廳將官雖已減下其中左右部別將及把總哨官旣是領率屯牙兵之任則不可以京窠之減下仍以革去左右部別將以境內有資歷人差出狀聞把總哨官以宣部守有薦原居出身差出而牙兵旣已減額把總一窠哨官二窠永爲革罷一軍兵無論束伍及屯軍蠲其名數旣出於貴精之意而五營將司哨之制亦多變革依今番釐正實總別單啓下一減額軍兵則仰體軫畿民之德意付之畿營凡係虛伍逐一釐正後餘數則依餘奴貢例名以餘丁自本司別爲句管而如有虛實相蒙惠未下究之弊有所現發則當該守令拿問定罪不飭道臣亦爲論責一合操輪操巡點及馬兵都試等節一依庚午出鎭時例擧行一殿最則依三都例直爲磨勘修啓一所屬邑鎭管則依庚午例移送于呂州一水原移來錢穀磨勘都會所則移送楊州牧一本府所在餉穀捧未捧自當依前狀聞而其餘京司各該衙門穀物則自留守營直爲磨勘於各該衙門一本府陞補依三都例留守主試設行而製述二人考講一人定額一留營事體與他自別而客使接對亦云不輕支勑等節依前擧行仍以勑需穀會減一往來使星之接待等節府尹時猶有啓下節目恪遵擧行則況出鎭之後尤宜申嚴凡諸等事一依啓下節目施行而奉命大臣閣臣通信正使兼留守本城奉命御史外竝除茶啖只以飯供五器爲之至於延逢六角亦依此例擧行其外使星只指路羅將一雙定送而不由山城直過外站者依前以各其驛站只以飯供擧行如或有勒令出待之弊留守狀聞請勘肆覲站則雖大臣行出站一款永勿擧論一赦文袛受時留守有故則判官替行箋文陪進則判官有故自本府移文畿營近邑守令察訪中定送差員一本府下吏依三都例書吏稱號一上貳衙分供節目令該留守參互癸亥庚午已例成出節目報備局永久遵行敎以吏隸等勿爲減下節目改付標與校卒分屬兵曺及各軍門各司後別單草記待窠這卽陞實盡充後令各其營各其司亦卽草記如是區處之後雖一校一卒一吏一隸曾隸於京廳者切勿移屬外府餘丁句管一款付之畿營而此亦當有指一知委然後可以有其實效矣○敎曰守禦廳堂上堂下將官等皆令各軍門區處無窠則戶料窠因其料加設待窠陞實其餘待窠次次收用後草記
정조 19년 · 강
飭總戎使徐龍輔仕進
정조 19년 · 목
因次對進不進單子敎曰總戎使之懸病處義極爲不當當此矯俗革習之日雖於可東可西之事務欲一新況格外無嚴之規避卽習俗中不誠無狀之一端所欲矯革正在此等處時措異宜豈敢若此嚴飭仕進
정조 19년 · 강
御萬八門受文武科謝恩召見大臣備堂及諸承旨輪對官應製入格儒生
정조 19년 · 목
政院啓言今日殿座別侍衛不可不備員而兵曹判書沈煥之謂有身病不爲入來請卽爲牌招敎以次堂別侍衛○敎曰初一日京鄕儒生應製入格人中京儒生入侍○具翼善冠袞龍袍陞座文武新恩入庭行禮訖賜酒賜肴如例大臣備堂以次奏事廣州留守沈頤之曰守禦使例着軍服而今則出爲留守何以爲之乎予曰依前軍服好矣予曰輪對官進前陳所懷可也入格儒生亦爲頒賞後進前輪對官等以次進前奏職姓名竝以無所懷仰奏予曰輪對官之一竝以無所懷仰對甚不成說閑司外詞訟錢穀貢物衙門官以無所懷仰奏者竝拿處入格儒生崔壽亨等進前以次奏姓名予謂沈能定曰今番會試何爲而見屈耶鋪頭句誦奏可也能定誦奏曰兮厥初之生民朕皇祖曰后稷予曰所作如此宜其見屈也謂李韶九曰爾之筆體近頗純正一變前習甚可喜也古人云心正則筆正須益勉之謂曹錫正曰爾之文體須去前習也謂李愚在曰春雨瓊林宴綠袍聯句後初見乎愚在曰昨年以應製被選入侍矣命文科新恩進前各奏姓名武科甲乙科人令宣傳官問其姓名以奏禮畢還內
정조 19년 · 강
推關東伯仍命原州各倉吏逋嚴飭準捧
정조 19년 · 목
左議政兪彥鎬啓言頃因湖西關東暗行御史韓致應別單原州各倉還穀虛留一款令道臣各別嚴査準數徵捧之意覆啓行會矣卽見江原監司李秉鼎狀啓則枚擧各人等招辭以爲元會各穀及營穀合爲四萬八千一百石零內倉屬輩之所負爲一千九百八十餘石各面民人之流來未捧爲千石色吏偸竊爲二萬一千二百八十二石新舊逋欠合爲二萬四千三百一石零若使準捧於一年之內則將未免騷擾之弊若以每年四五千石酌定分排竝耗徵捧而如其不能準捧該守令繩以還穀未捧之律則不出五六年庶可了當請令廟堂稟旨分付云矣本牧吏習之奸濫雖以道臣査啓觀之可知其爲八路之最二萬四千餘石國穀盡歸此輩之所偸弄揆以法綱萬萬痛駭不可不有一番大懲創之擧而初不徵督先請限年道臣事極爲未安請當該道臣爲先推考今年穡事適値豐熟更加嚴飭期於準捧之意分付從之
정조 19년 · 강
命嶺南左水使沈鑏許斫右道封山松以改戰船
정조 19년 · 목
左議政兪彥鎬啓言卽見慶尙左水使沈鑏狀啓則以爲本營三戰船限滿腐傷難以駕海不可不趁今改造臣營所關封山松木擧皆體少姑無堪用者依新頒事目右道封山許斫事請令廟堂稟旨分付云矣左道封山更無可合船材故每於戰船改造時推移取用於右道封山已成近例請依狀請許施從之
정조 19년 · 강
仍任關西前道臣金載瓉
정조 19년 · 목
左議政兪彥鎬啓言平安監司金載瓉纔已移拜都憲矣非但內重外輕都憲差擬與前逈異爲一外藩遽議遞仍有礙事面而第該道道臣之一年再遞迎送之弊不可不念且明春勑行已有云云接應之節亦難付之生手請關西前道臣金載瓚姑爲仍任從之
정조 19년 · 강
命廣州判官以內閣玉堂中差送
정조 19년 · 목
吏曹判書尹蓍東啓言廣州判官今當差出而本府以新設重鎭判官職兼從事官與字牧之任節目中以文蔭擇差事啓下矣其在一初掄揀之道不可不各別擇擬請時任閣臣玉堂竝擬從之敎以今番係是令初內閣玉堂中差出
정조 19년 · 강
命廣州府別具本鎭節目以待啓下施行
정조 19년 · 목
廣州留守沈頤之啓言節目今已啓下謹當遵此擧行而備局節目之外或有事例之不可不經稟定式者故往年出鎭時亦有本鎭節目別爲撰出上送備局啓下施行之例如是爲之然後似無窒礙難便之端故仰達矣從之
정조 19년 · 강
命廣州府修葺物力取用於添餉條剩餘
정조 19년 · 목
廣州留守沈頤之啓言南漢行宮以下內外城堞倉廨舖樓修葺之役無歲無之通計十餘年間費入幾爲七萬餘兩近年以來因物力之難辦全然廢却廨宇三百七十餘間城堞十四把最爲悶急霾雨前若不葺理則必有收拾不得之慮故留庫錢中已爲推移擧行其代則以湖西米耗條作錢充補計矣耗條亦入於今番支放磨勘中而無他拮據之道在前此等之役添餉條之請得取用已多其例犯用添餉雖甚可悶捨此則無着手處故也來丙辰條兩西小米各五百石臣於春間請得預下取其剩餘需用於中旬之費見在本錢竝甲寅條合爲四千餘兩就其中三千兩移劃充補於記簿之外恐無他道故仰達矣從之
정조 19년 · 강
命京畿事目災結中三十結劃送廣州府
정조 19년 · 목
戶曹判書李時秀啓言廣州旣陞留守田政磨勘亦當依三都例留守擧行而今年災結則不必別爲加劃就京畿事目災結中限三十結劃送之意分付該道臣及本府留守似好故仰達矣從之
정조 19년 · 강
命地部經費不足之數三萬石以壯勇營儲留米及禁御鄕軍停番後支放條及訓局兼料餘條推移補用
정조 19년 · 목
戶曹判書李時秀啓言今年收租比前大縮各樣放下已難支繼槪量不足之數合爲三萬餘石不可不及今變通而惠廳則從前取用不啻夥然有難更請移劃壯勇營米儲留條中限一萬石姑先推移取用自明年爲始每年二千石式還報則不過五年可以準數充償禁御兩營自均廳劃送每年禁營爲九千餘石御營爲八千二百餘石此則專爲上番鄕軍支放之資而除他區劃餘數各爲七千餘石自今十二月當爲始限周年停番兩營均廳劃送米一萬四千餘石自臣曺取用今年條若已劃送則以明年條取用以準此數訓局兼料米自臣曺劃送者每年爲一千七百餘石均廳年例劃送者爲八千二百石而兼料放下外餘數甚多雖以今年言之甲寅餘米爲六千八百餘石就今年餘條及明年條中限六千石爲先取用則合爲三萬石庶可爲冬春補用之需故仰達矣從之
정조 19년 · 강
命陵幸時諸都留守依留都百官例參于迎送之班
정조 19년 · 목
敎曰每於陵幸時兩都留守之上來隨駕雖有近例百官中不緊各司猶且除之則留守之必爲隨駕實無意義此後則勿參而松留適登筵亦陳所見開城留守李冕膺曰幸行時留守勿爲隨駕聖敎之下臣豈有他見而至於迎送之班則當依留都百官例進參以伸下情恐合事宜矣敎曰廣州留守亦陳所見廣州留守沈頤之曰廣州亦是居留之臣則與兩都留守似無異同矣從之
정조 19년 · 강
汰司僕主簿任尙濂仍令該府拿勘
정조 19년 · 목
司僕提調李時秀啓言本寺主簿任尙濂身爲郞官錢穀有無漫不省識前席奏對極爲駭然請令該府拿處從之○副校理李羲甲所懷以爲日次輪對臨筵詢瘼寔出周諮之聖意各司郞官固宜豫爲講究奏對之際務盡詳實而司僕主簿任尙濂屢次詢問之下所對無非爽實當該郞官爲先汰去令該府拿問嚴勘宜矣從之
정조 19년 · 강
命麗王諸陵遣禮郞摘奸遠道前朝諸陵亦爲抽栍摘奸
정조 19년 · 목
禮曹判書李得臣啓言麗王諸陵每式年發遣本曹郞廳摘奸事曾有定式而今年卽是當次之年故仰達矣從之敎以遠道前朝諸陵亦當抽栍發送摘奸先自卿曺措辭嚴飭
정조 19년 · 목
承旨李勉兢啓言卽見黃海監司徐邁修啓本則谷山府使李祉永名字書以趾字奏御文字有此做錯請推考從之
정조 19년 · 목
承旨蔡弘遠啓言副校理李羲甲備堂奏事未畢之前徑先進伏有違筵體請推考從之
정조 19년 · 강
命司䆃奉事李英紹所陳宣飯米貢人受價事令該廳草記仍命此等未回啓諸條一竝指一草記
정조 19년 · 목
司䆃奉事李英紹所懷以爲本寺宣飯中米貢人受價於宣惠廳排朔進排而有合等預受之朔故正月四月八月十月四朔則貢人預受所致及其當朔捧上之時不無苟艱之弊臣謂此後則自惠廳勿爲合等出給而逐朔上下恐合事宜矣敎以令該廳草記而近來此等事雖有稟處之命每多因循今番則與未及回啓諸條一竝指一草記事分付該廳
정조 19년 · 강
命工曹佐郞李田秀所陳瓦㽅進排事令本署提擧草記稟處
정조 19년 · 목
工曹佐郞李田秀所懷以爲宗廟大享時本曹進排尾㽅爲八十部景慕宮大享時進排爲三部而過享之後輒不復用故一歲五享每每新進排㽅是禮器所重自別臣謂此後則令廟司與他祭器同爲收藏隨其破毀始令備納似好矣敎以令本署提擧草記稟處
정조 19년 · 강
命武二所監試官李海淸先罷後拿主掌所報頉諫院下隸令刑曹嚴刑捧招仍命有司堂上嚴査摘奸備郞掩置者以聞